Document ID: 32010D0093

SKLEP KOMISIJE
z dne 18. decembra 2009
o sprejetju večletnega programa Skupnosti za zbiranje, upravljanje in uporabo podatkov v sektorju ribištva za obdobje 2011-2013
(notificirano pod dokumentarno številko C(2009) 10121)
(2010/93/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 199/2008 z dne 25. februarja 2008 o vzpostavitvi okvira Skupnosti za zbiranje, upravljanje in uporabo podatkov v sektorju ribištva in podporo znanstvenemu svetovanju v zvezi s skupno ribiško politiko (1) ter zlasti člena 3(1) Uredbe,
ob upoštevanju naslednjega:
(1)
V skladu s členom 3(2) Uredbe (ES) št. 199/2008 se večletni program Skupnosti za zbiranje, upravljanje in uporabo podatkov v sektorju ribištva sestavi za triletno obdobje. Zato je treba sestaviti večletni program Skupnosti za obdobje 2011-2013.
(2)
V Sporočilu Komisije z dne 5. februarja 2009 o akcijskem načrtu Evropske skupnosti za ohranjanje in upravljanje morskih psov (2) je priporočeno zbiranje zanesljivih in podrobnih kvantitativnih in bioloških podatkov o komercialnem ribolovu po posameznih vrstah, vključno z ulovom hrustančnic (v nadaljnjem besedilu: morski psi). Poleg tega je predlagano redno spremljanje rekreacijskega ribolova, ki vključuje ulov morskih psov.
(3)
Na podlagi navedenega sporočila je Znanstveni, tehnični in gospodarski odbor za ribištvo (Scientific, Technical and Economic Committee for Fisheries - STECF) priporočil, da se podatki o takem komercialnem in rekreacijskem ribolovu vključijo na seznam ribolovnih dejavnosti po regijah in na seznam bioloških spremenljivk, za katere je treba zbrati podatke.
(4)
Z večletnim programom Skupnosti za obdobje 2011-2013 je treba torej poleg podatkov, ki se na podlagi Sklepa Komisije 2008/949/ES že zahtevajo v programskem obdobju 2009-2010, zagotoviti zbiranje, upravljanje in uporabo podatkov o morskih psih (3).
(5)
Zaradi pravne varnosti je treba Sklep 2008/949/ES razveljaviti z učinkom od 1. januarja 2011.
(6)
Ukrepi, predvideni s tem sklepom so v skladu z mnenjem Upravljalnega odbora za ribištvo in ribogojstvo -
SPREJELA NASLEDNJI SKLEP:
Člen 1
Večletni program Skupnosti za zbiranje, upravljanje in uporabo podatkov v sektorju ribištva za obdobje 2011-2013, kot je naveden v členu 3(1) Uredbe (ES) št. 199/2008, je določen v Prilogi.
Člen 2
Sklep 2008/949/ES se s 1. januarjem 2011 razveljavi.
Člen 3
Ta sklep je naslovljen na države članice.
V Bruslju, 18. decembra 2009

Labels: 19
20
6
12
15